**Galbenul de lună**

*Sorina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Galbenul de lună

Pe băncile din jur, multă zăpadă

şi parcă nu e loc mai umed decât albul,

şi parcă îi lipseşte tot lunii pline ciobul,

precum cuvântul lipsă din şaradă.

Potecile sunt reci, alunecânde-n seară...

Atunci, să stau mă-ntreb, se poate undeva?

Pe margine de pleoapă, în ochiul tău cumva,

fără să-ţi fie greu sau prea uşor să-ţi pară?

Pe bănci pustii zăpada acoperă o umbră,

ce a rămas uitată în asfinţitul vieţii,

plătind tăcută parcă, tributul strâns al gheţii,

în iarna lungă-a nopţii, ce pare-atât de sumbră.

Îţi cer din nou răgaz, pe gene să m-aşez,

eu negăsindu-mi loc în alba iarnă, lungă,

acolo mă gândesc că nimeni nu m-alungă,

când galbenul de lună, tăcută colorez.